1932માં પુનાની યરવડા જેલમાં દલિતોને અલગ મતાધિકાર આપવાના અંગ્રેજોના નિર્ણયના વિરોધમાં આમરણ ઉપવાસ પર બેઠેલા ગાંધીજીને પારણાં કરાવવા ગયેલા ત્રણ સર્વકાલીન મહાન દલિતોમાં પી. બાલુ પણ હતા. ડો. આંબેડકર અને એન.સી. રાજા અન્ય બે હતા. પ્યારેલાલે ‘ધ એપીક ફાસ્ટ' પુસ્તકમાં લખ્યું છે કે બાલુ અસ્પૃશ્યોમાં જબરદસ્ત લોકચાહના ધરાવતા હતા અને ટોચની નેતાગીરીમાં તેમનું સ્થાન હતું. પેશ્વાઓના જમાનામાં જ્યારે દલિત સ્ત્રીઓને ખુલ્લી છાતી રાખવી પડતી ત્યારે બ્રિટિશ પુના જિમખાનાના કહેવાતા ભદ્ર ક્રિકેટરો બાલુને તેમની ટીમમાં રમાડવા તલપપાડ રહેતા હતા. કેમકે, અંગ્રેજ ક્રિકેટરો સ્પીનર સામે વિકેટ પર ઝાઝું ટકી શકતા નહોતા. બાલુને આ જ કારણથી પુના જિમખાના અને બોમ્બે હિન્દુ જિમખાનાની ટીમમાં સ્થાન આપવામાં આવેલું. બાલુના ત્રણ ભાઈ- શિવરામ, ગણપત અને વિઠ્ઠલ-પણ સારું ક્રિકેટ રમતા હતા અને તેમનો પણ બોમ્બે હિન્દુ જિમખાનાની ટીમમાં સમાવેશ કરાયો હતો. 1923માં, વિઠ્ઠલની કેપ્ટનશીપ હેઠળ હિન્દુ ટીમે વિજય મેળવ્યો ત્યારે તેને અન્ય સવર્ણ ક્રિકેટરોએ ખભા પર બેસાડીને મેદાનમાં ફેરવ્યો હતો, તેમ બોરિયા લખે છે.